**Tengler Johanna**

Motivációs levél

A nevem Tengler Johanna, 2022/23 óta vagyok a Mathias Corvinus Collegium Középiskolás Programjának résztvevője. Középiskolás tanulmányaim befejeztével nagy örömmel jelentkezem annak Egyetemi Programjának Juniorképzésére. Idén ballagtam el és érettségiztem a Ciszterci Rend Nagy Lajos Gimnáziumának néprajz szakán, Pécsen, és adtam be jelentkezésemet a PTE Közgazdaságtudományi Karára. Úgy érzem, az Egyetemi Programban való részvételem jelentős pozitív változásokat hozhatna további tanulmányaim és életem során.

Középiskolai tanulmányaimat kitűnő eredménnyel végeztem el, 11. és 12. év végi és érettégi bizonyítványomat jelentkezésemhez csatolom. Középiskolás éveim során mindig is különösen foglalkoztatott a történelem és a néprajz; történelem versenyeredményeimet önéletrajzomban részletezem. Néprajzi kutatásomat, melyet a Középiskolás Ösztöndíjprogram támogatásával folytatom, A Baranya vármegyei sváb népviseletek és azok területi különbségei címmel. Érdeklődési köröm széles, nem csak különféle tantárgyak, de az élet más-más területein. Különböző szakterületek iránti és azokhoz kapcsolódó tudásom elmélyítésére nagy hangsúlyt fektetek, részben ezért is érzem, hogy korábbi tapasztalataim és új tapasztalatok szerzésére irányuló érdeklődésem illeszkedik az Egyetemi Programban való részvételhez.

Erős kommunikációs és kapcsolatteremtő készségekkel rendelkezem, határozottságom és eltökéltségem céljaimat illetően gyakran kamatoztatható képességem. Motivált és feladatorientált vagyok, kritikus gondolkozásommal és problémamegoldó készségemmel képes vagyok összetett és sokrétű problémák gyors és hatékony megoldására. Ezen felül erős vezetői képességgel rendelkezem, képes vagyok csapatom motiválására a siker érdekében; ám előfordul, hogy ez csapatban való együttműködésem rovására mehet. Úgy gondolom, hogy az Egyetemi Program során többek között lehetőség nyílna fejleszteni és kiaknázni ezen képességemet is.

Érdeklődési területeim széles spektruma motivál többek között a jelentkezésre; továbbá Középiskolás Programban való részvételem alatt egy olyan összetartó és barátságos, de tudományos és nemzetközi szintű közösséget ismerhettem meg, melynek egyetemi éveim alatt is szeretnék részese maradni. A magas színvonalú oktatás és a közös értékrend, szemléletmód olyan értékes részét képezte és képezi az életemnek. A Programban való részvétel segítene, hogy tovább fejleszthessem tudásomat és képességeimet, valamint hozzájárulhatna szakmai céljaim eléréséhez.

Bízom benne, hogy nemsokára személyesen is lehetőségem nyílik majd bemutatkozni, bemutatni a választott témámból elkészített prezentációm, és végső soron remélem, hogy továbbra is a Mathias Corvinus Collegium közösségének minél aktívabb tagja maradhatok.